**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τους κανονισμούς «Οι περί Υπουργείου Εσωτερικών - Θέσεις Διευθυντή Εσωτερικών, Ανώτερου Λειτουργού Εσωτερικών, Λειτουργού Εσωτερικών Α´ και Λειτουργού Εσωτερικών (Σχέδια Υπηρεσίας)**

**Κανονισμοί του 2022»**

**Παρόντες:**

Φωτεινή Τσιρίδου, αναπλ. πρόεδρος Πανίκος Λεωνίδου

Νίκος Γεωργίου Σωτήρης Ιωάννου

Άριστος Δαμιανού Κωστής Ευσταθίου

Ανδρέας Πασιουρτίδης Χαράλαμπος Θεοπέμπτου

Γιώργος Κουκουμάς

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τους πιο πάνω κανονισμούς, οι οποίοι αφορούν σχέδια υπηρεσίας, σε συνεδρία της, η οποία πραγματοποιήθηκε στις 30 Νοεμβρίου 2022.

Σκοπός των προτεινόμενων κανονισμών, οι οποίοι εκδίδονται δυνάμει των άρθρων 27 και 87 του περί Δημόσιας Υπηρεσίας Νόμου, είναι η θέσπιση σχεδίων υπηρεσίας για τις νέες θέσεις Διευθυντή Εσωτερικών [Κλίμακα Α15(i)], Ανώτερου Λειτουργού Εσωτερικών [Κλίμακα Α13(ii)], Λειτουργού Εσωτερικών Α´ [Κλίμακα Α11(ii)] και Λειτουργού Εσωτερικών (Κλίμακα Α8-Α10-Α11) στο Υπουργείο Εσωτερικών, ώστε να δημιουργηθεί νέα ενιαία οργανική δομή στο Υπουργείο Εσωτερικών για τη διασφάλιση της ομαλής και απρόσκοπτης λειτουργίας τόσο της διοίκησης του Υπουργείου Εσωτερικών όσο και των Υπηρεσιών Ασύλου, Μέριμνας και Αποκατάστασης Εκτοπισθέντων και Διαχείρισης Τουρκοκυπριακών Περιουσιών, καθώς και των επαρχιακών διοικήσεων.

Ειδικότερα, σύμφωνα με τα στοιχεία που κατατέθηκαν στην επιτροπή από το Υπουργείο Εσωτερικών, η δημιουργία της εν λόγω νέας δομής για τις πιο πάνω επιστημονικές θέσεις κρίθηκε αναγκαία, ώστε να καταστεί δυνατή η καλύτερη και αποτελεσματικότερη διαχείριση των ανθρώπινων πόρων του Υπουργείου Εσωτερικών από το ίδιο το υπουργείο και να μπορεί να αξιοποιεί ή να μετακινεί το προσωπικό του εντός του υπουργείου, ικανοποιώντας τις υπηρεσιακές ανάγκες κατά τον πιο ορθολογικό τρόπο. Ως εκ τούτου, με τη νέα δομή θα παρέχεται η αναγκαία ευελιξία για ενίσχυση των υπηρεσιών του Υπουργείου Εσωτερικών, με τη δυνατότητα άμεσης κάλυψης των επειγουσών αναγκών εκεί και όπου απαιτείται και με την καλύτερη αξιοποίηση του προσωπικού του, σύμφωνα με την εμπειρία και την κατάρτισή του.

Σημειώνεται ότι τα εν λόγω σχέδια υπηρεσίας συζητήθηκαν και συμφωνήθηκαν στην αρμόδια για σχέδια υπηρεσίας υποεπιτροπή της Μικτής Επιτροπής Προσωπικού.

Συναφώς, επισημαίνεται ότι οι υπό συζήτηση κανονισμοί σε πρώτο στάδιο εξετάστηκαν από την Υποεπιτροπή της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για την Εξέταση Κανονισμών που Αφορούν Σχέδια Υπηρεσίας σε συνεδρία της, που πραγματοποιήθηκε στις 29 Νοεμβρίου 2022, στην οποία κλήθηκε και παρευρέθηκε εκπρόσωπος του Τμήματος Δημόσιας Διοίκησης και Προσωπικού του Υπουργείου Οικονομικών.

Στο στάδιο της συζήτησης στην υποεπιτροπή εκφράστηκε η διαφωνία μέλους της για τη συμπερίληψη στις πρόνοιες των απαιτούμενων προσόντων για τις θέσεις Διευθυντή Εσωτερικών, Ανώτερου Λειτουργού Εσωτερικών και Λειτουργού Εσωτερικών Α΄ της απαίτησης για πολύ καλή γνώση των πολιτικών και οικονομικών εξελίξεων της Κύπρου, πέραν της πολύ καλής γνώσης της δημόσιας διοίκησης και των αρμοδιοτήτων του Υπουργείου Εσωτερικών. Ειδικότερα, θεωρήθηκε ότι η πιο πάνω πρόνοια θα καταστεί περιοριστική όσον αφορά στη διαδικασία επιλογής των υποψηφίων και θα οδηγήσει σε επιλογή συγκεκριμένων υποψηφίων, γι’ αυτό το εν λόγω μέλος εισηγήθηκε την απάλειψή της από το κείμενο των κανονισμών.

Σημειώνεται ότι με την πιο πάνω εισήγηση συμφώνησε ο πρόεδρος της υποεπιτροπής, ενώ η εκπρόσωπος του Τμήματος Δημόσιας Διοίκησης και Προσωπικού του Υπουργείου Οικονομικών δεν έφερε ένσταση.

Ακολούθως, η υποεπιτροπή εισηγήθηκε στην επιτροπή την υποβολή αναθεωρημένου κειμένουτων κανονισμών στην ολομέλεια του σώματος στη βάση της πιο πάνω εισήγησης.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Η αναπληρώτρια πρόεδρος και το μέλος της επιτροπής βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της έγκρισης των κανονισμών.

2. Τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και τα μέλη της επιτροπής βουλευτές του Εθνικού Λαϊκού Μετώπου, της ΕΔΕΚ Σοσιαλιστικό Κόμμα και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν κατά τη συζήτηση των κανονισμών στην ολομέλεια του σώματος.

Υπό το φως των πιο πάνω, η Κοινοβουλευτική Επιτροπή Νομικών, Δικαιοσύνης και Δημοσίας Τάξεως υποβάλλει την παρούσα έκθεσή της για σκοπούς λήψης τελικής απόφασης επί των κανονισμών στο στάδιο της συζήτησής τους στην ολομέλεια του σώματος.

30 Νοεμβρίου 2022

Αρ. Φακ.: 23.03.059.106-2022

ΟΠ/ΝΧ, ΔΔ/ΧΧΡ